Asiyesikia la mkuu huvunjika guu

ASIYESIKIA LA MKUU HUVUNJIKA GUU 
 
 Methali hii ina maanisha kuwa mtu yeyote anayeambiwa na wavyele wake kuhusu jambo fulani na athari zake alafu asizifuate, basi mtu huyo mwishowe hupatwa na balaa itakayomuumiza maishani. Hutumika kuwaonya watu wasio yaheshimu maoni ya wavyele wao. 
 Razia alikuwa msichana mrembo sana aliyebarikiwa na kila kiungo mahali pake palipo stahili. Pia urembo huo uliendana na tabia zake. Sio wazazi waliuona urembo huo tu bali hata majirani, wazee kwa vijana na wasichana kwa wavulana. Razia aliwaheshimu wazazi wake na alipoonywa alionyeka lakini punde tu tabia zake zilibadilika ghafla. 
 
 Razia alianza kuutumia urembo wake vibaya kwani mgema akisifiwa tembo hulitia maji. Alianza kuwadharau wazazi wake na watu wengine walipomsihi abadilishe mienendo yake lakini alisikika akisema pilipili msio ila yawawashiani? 
 Wazazi wake walimuonya mara nyingi lakini bidii zao hazikufua dafu na wakamuachia ulimwengu. Mara alipatikana na wavulana tofauti tofauti akitembea nao. Maovu haya yalimfanya Razia aliyekuwa wembe darasani kudidimia. Alianza kudorora masomi.  
 Baada ya muda mfupi, Razia alisikika kuwa anaugua. Watu hawakuamini. Razia alilazwa hospitalini na daktari alipomchunguza aligundua kuwa aliugua ugonjwa wa Ukimwi. Kwa kweli asiyefunzwa na mamaye hufunzwa na ulimwengu. Wazazi wake walipomtembelea hospitalini, walimkuta Razia amelazwa kitandani. Mwili aliokuwa nao hapo jadi ulipukutika na kubaki kuwa mitura. Alikonda kama sindano. 
 Wazazi wake walipomtazama hawakuamini macho yao. Marafiki zake pia walisikitika na hali hii aliyokuwa nayo Razia. Hii ilileta masikitiko kwa watu hawa. Walijua kuwa hangeweza ishi kama zamani. 
 Pia iliwafunza watu kuwa wanapaswa kuheshimu maoni ya watu hasa ya wavyele wao ili waishi vyema. Na wasipoyaheshimu basi wataingia kwenye majanga kama Razia.